Φώτης Μήτσης

Ο Φώτης Μήτσης (1926 - 2019), ήταν Έλληνας οδοντίατρος, ιατρός και πανεπιστημιακός, Ομότιμος καθηγητής της Οδοντιατρικής Σχολής Αθηνών και πρώην Πρύτανης του Πανεπιστημίου Αθηνών.

Βιογραφικά στοιχεία 
Γεννήθηκε το 1926 στο Φοινίκι Θεσπρωτίας και σπούδασε στην Οδοντιατρική Σχολή Αθηνών, από την οποία αποφοίτησε το 1951. Αναγορεύθηκε διδάκτορας της ίδιας Σχολής το 1962, ενώ δυο χρόνια αργότερα (1964) έλαβε το πτυχίο της Ιατρικής Σχολής Αθηνών. Ως υπότροφος του Εθνικού Ινστιτούτου Υγείας (NIH) των Ηνωμένων Πολιτειών Αμερικής, πραγματοποίησε μεταδιδακτορική έρευνα στους τομείς της Ενδοδοντίας και της Περιοδοντολογίας, στην Οδοντιατρική Σχολή του Πανεπιστημίου της Πενσυλβάνια (1964–1965).

Άρχισε την ακαδημαϊκή σταδιοδρομία του το 1956 στο Καποδιστριακό Πανεπιστήμιο Αθηνών, πρώτα ως βοηθός (1956), θέση από την οποία και εξελίχθηκε έως και καθηγητής στην έδρα Οδοντικής Παθολογίας και Θεραπευτικής της Οδοντιατρικής Σχολής. Διετέλεσε κοσμήτορας (1975–1977) και Πρόεδρος (1983–1987) της Οδοντιατρικής Σχολής, ενώ επί σειρά ετών (1974–1985) υπήρξε μέλος της Συγκλήτου του Πανεπιστημίου Αθηνών. Το 1978 εξελέγη από τη Γενική Συνέλευση των Καθηγητών του Πανεπιστημίου Αθηνών στη θέση του Πρύτανη, όπου και υπηρέτησε ως Αντιπρύτανης (1978–1979), Πρύτανης (1979–1980) και Προπρύτανης (1980–1981). Ως Πρόεδρος της Επιτροπής Πρυτάνεων (1979 – 1980), εργάστηκε για την εκπόνηση σχεδίου νόμου που ως στόχο είχε τον εκσυγχρονισμό και τη μεταρρύθμιση της Ανώτατης Παιδείας. Επίσης, χρημάτισε Πρόεδρος του Νοσηλευτικού Τμήματος του Πανεπιστημίου Αθηνών κατά τα έτη 1985 και 1986. Το έτος 1977 εκλήθη και δίδαξε ως επισκέπτης καθηγητής στην Οδοντιατρική Σχολή του Πανεπιστημίου Tufts της Βοστώνης (Η.Π.Α.). Τέλος, διατέλεσε τακτικό μέλος (1981 – 1990) της Συμβουλευτικής Επιτροπής των Ευρωπαϊκών Κοινοτήτων (Ευρωπαϊκή Επιτροπή) για τον εκσυγχρονισμό της οδοντιατρικής εκπαίδευσης και την εναρμόνιση της με τα υπόλοιπα κράτη – μέλη της Ευρωπαϊκής Ένωσης.

Στον δημόσιο βίο, διετέλεσε πρόεδρος του Διοικητικού Συμβουλίου του Νοσοκομείου Ευαγγελισμός κατά τα έτη 1987–1988 και 1997–2001, πρόεδρος της επιτροπής Στοματικής Υγείας, πρόεδρος (1976 - 1979) του Πειθαρχικού Συμβουλίου του Πανελλήνιου Οδοντιατρικού Συλλόγου, ενώ επί σειρά ετών υπήρξε μέλος του Κεντρικού Συμβουλίου Υγείας (ΚΕΣΥ), μέλος ΔΣ του ΔΙΚΑΤΣΑ, μέλος της Επιτροπής Αγωγής της Υγείας και της Εθνικής Επιτροπής κατά του AIDS και μέλος του ΔΣ στο Ωνάσειο Καρδιοχειρουργικό Κέντρο κ.α.

Στo πλαίσιο της δραστηριότητάς του συμμετείχε ως μέλος στην Επιτροπή Κυπριακού Αγώνα του Πανεπιστημίου Αθηνών. Επίσης, συνέβαλε αποφασιστικά στην ίδρυση και οργάνωση του Λαογραφικού Μουσείου Φοινικίου Θεσπρωτίας. Τέλος, έχει τιμηθεί με Μετάλλιο και Δίπλωμα Εξαιρέτων Πράξεων για τη συμμετοχή και δράση του στην Εθνική Αντίσταση κατά των Ιταλογερμανών.

Διετέλεσε τακτικός καθηγητής έως το 1994, και εν-συνεχεία, ομότιμος καθηγητής.

Επιστημονική Δράση και Εργογραφία 
Ανέπτυξε ευρεία επιστημονική δράση με ενεργό συμμετοχή σε επιστημονικές εταιρείες, συμβούλια και σε ελληνικά και ξένα επιστημονικά συνέδρια. Έχει δημοσιεύσει περισσότερες από 200 ερευνητικές και επιστημονικές εργασίες σε ελληνικά και ξένα επιστημονικά περιοδικά, ενώ πολυάριθμες αναφορές στο έργου του υπάρχουν στην ελληνική και τη διεθνή βιβλιογραφία.

Το συγγραφικό έργο του περιλαμβάνει:

Διατριβές  
 Συμβολή εις την ερευνά της συντηρητικής θεραπείας του πολφού δια της μεθόδου της πολφοτομής (διδακτορική διατριβή, 1962)
 Ιστολογικαί μεταβολαί του πολφού των οδόντων κυνών εξ επιδράσεως φυσικοχημικών τινων αιτιών επί αποκεκαλυμμένης οδοντίνης (διατριβή επί υφηγεσία 1965)

Συγγράμματα  
 Άτλας οδοντικής ιστολογίας μετ’ εικόνων εξ ιδίων ιστολογικών παρασκευασμάτων (1963)
 Οδοντική Παθολογία και Θεραπευτική (1972)
 Εισαγωγή στην οδοντιατρική και ιστορία της οδοντιατρικής (1976)
 Η εξέλιξη της οδοντιατρικής και η κοινωνική αποστολή της σήμερα: προβλήματα, στόχοι, προσανατολισμοί (1979)
 Ενδοδοντία (1982)
 Οδοντική Ιστολογία και Εμβρυολογία (1982)
 Περιοδοντολογία (1980, επαν. 1990)
 Παθολογία των σκληρών οδοντικών ουσιών (1985), κ.ά.

Πονήματα γενικότερου ενδιαφέροντος 
 Αναδρομές και Μνήμες από το Οδοιπορικό της Ελληνικής Οδοντιατρικής (1993) ISBN 960-220-540-7
 Το χρονικό της πρυτανείας 1979 – 1980: Φοιτητική εξέγερση του Δεκέμβρη 1970 και η Συγκρότηση της Επιτροπής Πρυτάνεων (1994)
 Ορόσημα μιας πορείας: προσωπικές μαρτυρίες (2006) ISBN 978-960-394-396-9
 Ταξιδιωτικά… (2008) ISBN 978-960-394-612-0
 Στράτης Αθανασάκος, η ζωή και το έργο του ISBN 978-960-394-511-6
 Ηθική και δεοντολογία στην οδοντιατρική (1992), κ.α.
 Ανθολόγιο: Απόηχος μιας Ζωής Εκδ. ΠΑΡΙΣΙΑΝΟΥ Α.Ε. (2017) ISBN 978-960-583-325-1

Παραπομπές

Βιβλιογραφία 
Key, E. (1982) Men of Achievement, vol. 9, Cambridge: International Biographical Centre, σελ. 502
Ε.Κ.Π.Α. Επετηρίδα Πανεπιστημιακού Έτους 1979 – 1980: Πρυτανεία Φωτίου Ι. Μήτση, τ. Α΄, Β΄, Αθήνα: Ε. Κ. Π. Α. 1980,
Δημητριάδης, Αιμ. (1989) Ιστορία της Ελληνικής Οδοντιατρικής, Αθήνα: Ελληνική Οδοντιατρική Ομοσπονδία, σελ. 243 - 244
Βιογραφικό Λεξικό, Προσωπικότητες στο χώρο της Υγείας, Αθήνα ΑΠΟΛΛΩΝ 1996, σελ. 133
Επίτομο Βιογραφικό Λεξικό Who’s who, Αθήνα: Μέτρον 1995, σελ. 521
Μήτσης, Φ.(2006) Ορόσημα μιας πορείας: προσωπικές μαρτυρίες, Αθήνα: Παρισιάνος Α.Ε.
Μήτσης, Φ.(1994) Το χρονικό της πρυτανείας 1979 – 1980, Αθήνα: Πανεπιστήμιο Αθηνών.
Μήτσης, Φ. (1993) Αναδρομές και Μνήμες από το Οδοιπορικό της Ελληνικής Οδοντιατρικής, Αθήνα: Omni Press.
Μήτσης, Φ. (1981) Επίσημοι Λόγοι 1979-1980. τόμος 24, Πρυτάνεια Φωτίου Ι. Μήτση, Αθήνα: Πανεπιστήμιο Αθηνών

Εξωτερικοί σύνδεσμοι 
 Φώτης Ι. Μήτσης, εργογραφία από το Εθνικό Κέντρο Βιβλίου.
 «To xρονικό μιας 60χρονης πορείας», άρθρο βιβλιοκριτικής στον ιστότοπο της εφημερίδας "ΤΟ ΒΗΜΑ", 24 Ιουνίου 2007.
 «Διεθνείς Δημοσιεύσεις», ιστότοπος PubMed.

Έλληνες ιατροί του 20ου αιώνα
Έλληνες πανεπιστημιακοί
Έλληνες συγγραφείς
Έλληνες οδοντίατροι
Καθηγητές Εθνικού και Καποδιστριακού πανεπιστημίου Αθηνών
Πρυτάνεις Εθνικού και Καποδιστριακού πανεπιστημίου Αθηνών